A BIZOTTSÁG 1111/2009/EK RENDELETE
(2009. november 19.)
a Közösség legrászorulóbb személyeinek az intervenciós készletekből származó élelmiszerekkel történő ellátását célzó, a 2010-es költségvetési év terhére a tagállamok rendelkezésére álló erőforrások elosztására vonatkozó terv elfogadásáról és a 3149/92/EGK rendelet egyes rendelkezéseitől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke f) és g) pontjára, összefüggésben 4. cikkével,
tekintettel az euro bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (2) és különösen annak 3. cikke (2) bekezdésére,
mivel:
(1)
A Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 1992. október 29-i 3149/92/EGK bizottsági rendelet (3) 2. cikkével összhangban a Bizottságnak el kell fogadnia a 2010-es költségvetési év erőforrásaiból finanszírozandó elosztási tervet. A tervben elsősorban rögzíteni kell az intézkedést alkalmazó minden egyes tagállamra vonatkozóan a terv rá eső részének végrehajtására rendelkezésre álló maximális pénzügyi forrásokat, valamint minden egyes terméktípusra vonatkozóan az intervenciós hivatalok birtokában lévő készletekből kivonandó mennyiséget.
(2)
A 2010-es költségvetési évre vonatkozó elosztási terv által érintett tagállamok a 3149/92/EGK rendelet 1. cikkének megfelelően eljuttatták a Bizottsághoz a kért információkat.
(3)
Az erőforrások elosztása céljából szükséges figyelembe venni, hogy a tagállamok az előző költségvetési évek során nekik nyújtott erőforrásokat hogyan és milyen mértékben használták fel.
(4)
A 3149/92/EGK rendelet 2. cikke (3) bekezdése 1. pontjának c) alpontja az intervenciós hivatalok kezelésében lévő készletekből ideiglenesen hiányzó egyes termékeknek a Közösség piacán történő megvásárlásához nyújtott támogatásról rendelkezik. Tekintettel arra, hogy a jelenleg az intervenciós hivatalok birtokában lévő gabonakészletek mennyisége nem elegendő ahhoz, hogy fedezze a gabonára és a rizsre vonatkozó kérelmek által érintett kvótákat, meg kell határozni az erőforrások elosztását, így lehetővé téve a 2010-es költségvetési évre szóló terv végrehajtásához szükséges gabona vagy rizs piacon történő megvásárlását.
(5)
A 3149/92/EGK rendelet 7. cikkének (1) bekezdése előírja azon termékek tagállamok közötti átszállítását, amelyek nem állnak rendelkezésre egy olyan tagállam intervenciós készleteiben, ahol azokra az éves terv végrehajtása érdekében szükség van. A fentiekre tekintettel indokolt engedélyezni a 2010-es terv végrehajtásához szükséges, tagállamok közötti átszállításokat a 3149/92/EGK rendelet 7. cikkében meghatározott feltételek mellett.
(6)
A 3149/92/EGK rendelet 7. cikkének (3) bekezdése arról a lehetőségről rendelkezik, hogy amennyiben valamely tagállam intervenciós raktáraiban tárolt termékeket egy másik tagállamba kell átszállítani, a piaci szereplők tehetnek olyan ajánlatot, amely nem kötelezi őket az intervenciós készletekből származó termékeknek a kérelmező tagállamba való átszállítására. Az 1234/2007/EK rendelet 25. cikke értelmében az állami intervenció keretében felvásárolt termékek értékesítésének a piac bármiféle zavarának elkerülésével kell történnie.
(7)
Tekintettel a tejágazatban jelenleg tapasztalható helyzetre, ezen belül az alacsony árszintekre, annak elkerülése érdekében, hogy egyes olyan piacokon, amelyek már most is kellően el vannak látva, az intervencióból származó termékek megjelenésével a piacon esetleges zavarok alakuljanak ki, a 2010-re szóló elosztási tervben szereplő vaj és sovány tejpor esetében nem szabad engedélyezni a 3149/92/EGK rendelet 7. cikkének (3) bekezdése szerinti lehetőség igénybevételét. Ugyanezen okból indokolt korlátozni az említett rendelet 4. cikkének (2) és (2a) bekezdésében a piaci szereplők számára biztosított lehetőségek igénybevételét, előírva, hogy a Közösség leginkább rászoruló személyei részére történő szétosztásra szánt tejtermékeknek az összetétel, illetve az előállítás során felhasznált tejmennyiség tekintetében teljesíteniük kell bizonyos követelményeket. Ezen szabály betartásának ellenőrzése érdekében indokolt, hogy a tagállamok végrehajtási jelentésükhöz csatoljanak egy olyan részletes listát, amelyben szerepel a „magas zsírtartalmú”, illetve az „egyéb” kategóriába tartozó elosztott termékek mennyisége.
(8)
Annak biztosítása érdekében, hogy az intervenciós készletekből származó termékek ne az év nem megfelelő szakaszában kerüljenek a piacra, indokolt lerövidíteni a 3149/92/EGK rendelet 3. cikke (2) bekezdésének harmadik albekezdésében meghatározott azon időszakot, amely alatt a vaj és a sovány tejpor az intervenciós készletekből kivonható.
(9)
Figyelembe véve, hogy a 2010-re szóló elosztási terv végrehajtása összetett, hiszen számos Közösségen belüli átszállítást igényel, a 3149/92/EGK rendelet 3. cikkének (3) bekezdésében megállapított 5 %-os határt indokolt növelni.
(10)
Az éves elosztási terv végrehajtásához a 2799/98/EK rendelet 3. cikke szerinti meghatározó ügyleti tényként az állami készletgazdálkodás költségvetési évének kezdetét kell figyelembe venni.
(11)
A 3149/92/EGK rendelet 2. cikkének (2) bekezdésével összhangban a Bizottság az éves elosztási terv kidolgozásakor kikérte azon jelentősebb szervezetek tanácsát, amelyek közelebbről ismerik a Közösség legrászorulóbb személyeinek problémáit.
(12)
A 3149/92/EGK rendelet 2. cikkének (1) bekezdése előírja, hogy a Bizottságnak minden évben október 1-je előtt kell elfogadnia az éves elosztási tervet. Tekintettel a tejágazatban jelenleg tapasztalható piaci helyzetre és figyelembe véve, hogy a tagállamokkal - kérésükre - további konzultációkat kell folytatni, a Bizottság még nem tudta elfogadni az elosztási tervet. Ezért az éves elosztási terv időben való végrehajtásának biztosítása érdekében indokolt, hogy e rendelet a kihirdetését követően azonnal hatályba lépjen.
(13)
A mezőgazdasági piacok közös szervezésével foglalkozó irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
Az élelmiszereknek az 1234/2007/EK rendelet 27. cikke szerinti, a Közösség legrászorulóbb személyei részére történő elosztását a 2010-es év tekintetében az e rendelet I. mellékletében meghatározott éves elosztási terv szerint kell végrehajtani.
2. cikk
Az 1. cikkben említett terv végrehajtásához szükséges gabona piacon történő beszerzése céljából a tagállamoknak odaítélt források elosztását a II. melléklet tartalmazza.
3. cikk
(1) A 3149/92/EGK rendelet 3. cikkének (2) bekezdésétől eltérve, a 2010-re szóló elosztási terv tekintetében a vajat és a sovány tejport 2010. május 1. és szeptember 30. között kell az intervenciós készletekből kivonni. Az említett rendelet 3. cikke (2) bekezdésének ötödik albekezdésében a termékek kivonására vonatkozóan rögzített hatvannapos határidő ebben az esetben nem alkalmazandó.
Az első bekezdés azonban nem alkalmazandó az 500 tonnányi, vagy annál kisebb kvótákra.
(2) A 3149/92/EGK rendelet 3. cikkének (3) bekezdésétől eltérve, a 2010-re szóló elosztási tervet minden olyan esetben felül kell vizsgálni, amikor a megindokolt változtatások a közösségi tervben termékenként rögzített mennyiségek vagy értékek legalább 10 %-át érintik.
4. cikk
(1) A 3149/92/EGK rendelet 4. cikkének (2) és (2a) bekezdésétől eltérve, a 2010-re szóló elosztási terv végrehajtásakor a tagállamok a szétosztásra szánt tejtermékeket a „magas zsírtartalmú”, illetve az „egyéb” kategóriák valamelyikébe sorolják.
(2) A tagállamok biztosítják, hogy az első kategóriába sorolt termékek esetében a tejzsír aránya a teljes tömeghez viszonyítva legalább 20 %, a második kategóriába sorolt termékek esetében pedig a termék teljes tömegének legalább 90 %-át a tej teszi ki.
(3) A 2010-re szóló elosztási terv végrehajtásáról szóló, a 3149/92/EGK rendelet 10. cikke szerinti jelentésnek tartalmaznia kell egy részletes listát, amelyben szerepel a „magas zsírtartalmú”, illetve az „egyéb” kategóriába tartozó elosztott termékek mennyisége.
5. cikk
(1) Az e rendelet III. mellékletben felsorolt termékek Közösségen belüli átszállítása a 3149/92/EGK rendelet 7. cikkében meghatározott feltételekkel engedélyezhető.
(2) A 3149/92/EGK rendelet 7. cikkének (3) bekezdésétől eltérve, amennyiben e rendelet arról rendelkezik, hogy sovány tejport vagy vajat kell átszállítani egy olyan tagállamból, amelynek intervenciós készleteiben e termékek rendelkezésre állnak, egy olyan tagállamba, ahol azokat az éves elosztási terv végrehajtásához fel fogják használni, a piaci szereplők nem élhetnek azzal a lehetőséggel, hogy az intervencióból kivont termékeket az első tagállam közösségi piacán hozzák forgalomba, hanem azokat át kell szállítaniuk a második tagállamba.
6. cikk
Az e rendelet 1. cikkében említett éves elosztási terv végrehajtása céljából a 2799/98/EK rendelet 3. cikkében említett meghatározó ügyleti tény időpontjának 2009. október 1. tekintendő.
7. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 19-én.